དང་པོ་ལ་གཉིས།ཐེག་ཆེན་གྱི་སྒོར་འཇུག་པ་ནི་བློ་ལྡོག་རྣམ་བཞི་བྲན་པར་བྱས་ལ་སྐྱབས་ཡུལ་གསལ་གདབ་པ་ནི།མདུན་གྱི་ནམ་མཁར་སེང་ཁྲི་པད་ཉིའི་སྟེང་།།མ་གཅིག་བླ་མ་ཤེས་རབ་ཕར་ཕྱིན་ལ།།དཀོན་མཆོག་རྩ་གསུམ་སྐྱབས་ཡུལ་རྒྱ་མཚོས་བསྐོར།།མཁའ་ཁྱབ་འགྲོ་ལ་ཐུགས་རྗེས་གཟིགས་པར་གྱུར།སྐྱབས་འགྲོ་ནི།ནམ་མཁའི་གནས་སུ་ནམ་མཁའ་གང་བ་ཡི།།བླ་མ་ཡི་དམ་མཁའ་འགྲོའི་ཚོགས་རྣམས་དང་།།སངས་རྒྱས་ཆོས་དང་འཕགས་པའི་དགེ་འདུན་ལ།།བདག་སོགས་འགྲོ་ཀུན་གུས་པས་སྐྱབས་སུ་མཆི།སེམས་བསྐྱེད་པ་ནི།།སེམས་ཅན་བདེ་དང་ལྡན་གྱུར་ཅིག།སྡུག་བསྔལ་ཀུན་དང་བྲལ་གྱུར་ཅིག།བདེ་དང་རྟག་ཏུ་མི་འབྲལ་ཞིང་།།ཆོས་ཀུན་མཉམ་ཉིད་རྟོགས་པར་ཤོག།མོས་གུས་ཀྱིས་བྱིན་འབེབས་པ་ལ་ཐོག་མར་སྐྱབས་ཡུལ་དེ་ཉིད་ཚོགས་ཞིང་དུ་བྱས་ཏེ།བདག་གི་ལུས་དང་ལོངས་སྤྱོད་དང་།།དུས་གསུམ་དགེ་བའི་དངོས་པོ་རྣམས།།སེམས་ཅན་ཀུན་གྱི་དོན་གྱི་ཕྱིར།གུས་པས་ཁྱེད་ལ་འབུལ་བར་བགྱི།།ཀུན་ནས་གཟིགས་པའི་སྤྱན་ལྡན་པ།།ཡོན་གནས་དམ་པ་ཁྱེད་རྣམས་ཀྱིས།།བདག་ལ་བརྩེ་བས་ཉེར་དགོངས་ཏེ།།བཞེས་ནས་བྱིན་གྱིས་བརླབ་ཏུ་གསོལ།